สานต่อโครงการพ่อ ทฤษฎีใหม่ แก้ปัญหาช่วงหน้าแล้งอย่างยั่งยืน เกษตรกรบ้านลำพะยา จังหวัดยะลา
สานต่อโครงการพ่อ ทฤษฎีใหม่ แก้ปัญหาช่วงหน้าแล้งอย่างยั่งยืน เกษตรกรบ้านลำพะยา จังหวัดยะลา          เกษตรกรในพื้นที่ หมู่ที่ 6 ตำบลลำพะยา อำเภอเมือง จังหวัดยะลา ได้มีการเตรียมความพร้อมบริหารจัดการน้ำไว้ใช้ สำหรับการเกษตรในช่วงหน้าแล้ง ซึ่งจากเดิมเป็นพื้นที่นาร้างได้หันมาทำสวน ขุดร่อง เก็บกักน้ำ และผสมผสานกับการใช้หลักทฤษฎีใหม่ แบ่งพื้นที่ทำกิน พื้นที่อาศัย เลี้ยงสัตว์ ประมง และปลูกพืชที่เหมาะสมกับพื้นที่นาร้างเป็นดอน ส่งผลให้ฤดูแล้ง ร้อน ฝน ก็ไม่ได้รับผลกระทบมาก โดยตลอดที่ผ่านมาจนถึงปัจจุบัน สามารถแก้ปัญหาในช่วงหน้าแล้งได้ผล พืชผลทางการเกษตรทั้งมะพร้าว สละ มะนาว มังคุด ไม่ได้รับผลกระทบจากภาวะหน้าแล้ง แต่อย่างใด          นางฐิติพร สังข์ทอง เกษตรกรตำบลลำพะยา บอกว่า น้ำเป็นปัจจัยหลักของอาชีพเกษตรกร การบริหารจัดการน้ำเป็นสิ่งที่จำเป็นสำหรับเกษตรกร สำหรับภาคใต้แล้วจะมีฤดูฝนกับช่วงหน้าแล้ง ซึ่งช่วงแล้งในพื้นที่จังหวัดยะลาก็จะประสบปัญหาอยู่ประมาณ 3 เดือน พอหลังจากนั้นก็จะมีฝนเข้ามาเติม          ในการแก้ปัญหาเกษตรกรที่เดือดร้อนเรื่องน้ำนั้น ก็ควรจะแบ่งพื้นที่ทำสวน ขุดร่อง เก็บกักน้ำ นำโครงการ "พ่อ" ทฤษฎีใหม่มาใช้ ซึ่งจะทำให้ช่วยแก้ปัญหาช่วงหน้าแล้งได้เป็นอย่างดี สำหรับสวนของตนเองได้ยึดหลักเศรษฐกิจพอเพียงของในหลวง รัชกาลที่ 9 และนำแนวทางเกษตรผสมผสาน เกษตรทฤษฎีใหม่มาใช้ตั้งแต่เริ่มต้นอาชีพเกษตรกร นอกจากนั้นก็ได้ขุดร่องกักเก็บน้ำไว้ใช้ในสวนช่วงหน้าแล้ง ขณะที่พื้นที่ทำการเกษตรอื่น ๆ ประสบปัญหาช่วงหน้าแล้ง แต่สวนนี้ก็ยังอยู่ได้ไม่มีผลกระทบจากหน้าแล้ง จนถึงปัจจุบัน